《送虢州王录事之任》
唐代·独孤及

谓子文章达，当年羽翼高。
一经俄白首，三命尚青袍。
未遇须藏器，安卑莫告劳。
盘根倘相值，试用发硎刀。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。